הארי פוטר וחדר הסודות

יום ההולדת של הארי

הספר נפתח ביום הולדתו העגום של הארי, במהלך חופשת הקיץ. הארי מתגעגע מאוד להוגוורטס (בית הספר לכישוף ולקוסמות בו הוא לומד) ולחבריו, שמהם לא קיבל אף מכתב כל הקיץ והוא חש בודד מאוד בלי תקשורת איתם. באותו היום בערב, כאשר מגיעים אורחים למשפחת דרסלי, משפחת המייסונים, על הארי להיות בחדרו ולהתנהג כאילו אינו קיים. אולם כשהארי מגיע לחדרו הוא מוצא בו גמדון בית בשם דובי על מיטתו - יצור קסום, המשמש כמשרת של אחת ממשפחות הקוסמים.
דובי מזהיר את הארי לא לחזור להוגוורטס, אך אינו יכול להסביר מדוע, שכן אדונו אוסר עליו לגלות זאת. אך דובי נותן להארי רמז: כשהארי שואל אותו אם זה שאין לנקוב בשמו (וולדמורט) אחראי לאסון שעומד לקרות דובי "הניד בראשו לשלילה, אך עיניו היו פעורות והוא נראה כאילו הוא מנסה לרמוז להארי משהו" (עמוד 25). הרמז היה שמי שיגרום לאסון יהיה הלורד וולדמורט, אבל לא "זה שאין לנקוב בשמו", כי אז עדיין היה מותר לומר את שמו. דובי גם מודה כי הוא זה אשר לקח את כל המכתבים שנשלחו להארי, בתקווה שהארי יחשוב ששכחו אותו ולא ירצה לחזור להוגוורטס. כשהארי מתעקש על רצונו לחזור להוגוורטס, דובי משתמש בקסם לריחוף כדי להעיף את עוגת הפודינג של הדודה פטוניה מעל האורחת (וכתוצאה מכך, להבריחם מהבית מבלי לקנות דבר מורנון דרסלי). כתוצאה מכך שולח משרד הקוסמים להארי מכתב אזהרה, כי הם חושבים שהארי הוא זה שהשתמש בקסם, ולקטינים אסור לעשות קסמים מחוץ לתחום בית הספר, ומשפחת דרסלי הזועמת, שמפסיקה לחשוש מכך שהארי ישתמש עליהם בקסמים (שכן הוא "שכח" לומר להם כי אסור לו), כולאת אותו בחדרו.

בדרך להוגוורטס

הארי אינו מסוגל להימלט שכן דרך הבריחה היחידה שלו היא שימוש בקסם - מה שיוביל לסילוקו מבית הספר. למרבה מזלו, לאחר מספר ימים רון, פרד וג'ורג' ויזלי, שמודאגים מכך שהארי לא ענה למכתביהם, "שואלים" את המכונית פורד אנגליה הקסומה המעופפת של אביהם, ובאים לחלץ את הארי, ומביאים אותו אל ה"מחילה" - ביתם של משפחת ויזלי. שם הארי פוגש את משפחת ויזלי כולה, למעט ביל וצ'ארלי, ביל עובד בבנק הקוסמים וצ'ארלי עובד עם דרקונים ברומניה. הארי מבלה את שארית הקיץ עם בני משפחת ויזלי.
ביום הנסיעה להוגוורטס, המחסום ברציף תשע ושלושה רבעים מסרב להיפתח עבור הארי ורון, והרכבת יוצאת בלעדיהם. הם מחליטים לצאת להוגוורטס בעקבות הרכבת במכונית המעופפת, שמחזיקה מעמד כמעט כל הדרך אך מתרסקת בזמן ההגעה היישר אל עץ תוקפני במיוחד - "הערבה המפליקה", ממנה הם נמלטים בשן ועין, ואילו המכונית בורחת ונעלמת. בשל התעלול שלהם, הארי ורון נענשים ומאוימים שיסולקו מבית הספר אם יעברו על חוקים נוספים, רון גם מקבל "צרחן" (מכתב קסום שצורח את המילים בקול של מי ששלח אותו) מאמו.

היורש של סלית'רין

במהלך שנת הלימודים, שורה של תקיפות מוזרות מתרחשות במסדרונות הוגוורטס כאשר תלמידים, אחת מרוחות הרפאים ואף חתולתו של השרת מתאבנים. לפני התרחשותן של תקיפות אלו, הארי שומע קול מן הקירות, שאיש מלבדו אינו שומע. יחד עם רון והרמיוני, הארי מנסה לפענח את תעלומת ההתאבנויות והרחשים, שנקשרת במהרה לאגדת "חדר הסודות" של הוגוורטס - האגדה כי סלזאר סלית'רין, ממייסדי בית הספר, בנה בו חדר סודי ובו מפלצת קטלנית, שרק יורשו יוכל לשלוט בה ולהשתמש בה כדי להרוג את הבוצדמים (כינוי גנאי למכשפים שהוריהם אינם מכשפים) שבבית הספר. השמועות מדברות גם על כך שהחדר נפתח בהוגוורטס לפני חמישים שנה, ובאותה הפעם הרגה המפלצת את אחת התלמידות.
בעוד שהארי חושד בדראקו מאלפוי כי הוא היורש השולט במפלצת, החשד של רוב התלמידים נופל דווקא על הארי - החתולה של השרת התאבנה זמן קצר לאחר שהשרת לקח את הארי למשרדו וכמעט העניש אותו על דבר של מה בכך, והתלמיד הראשון שהתאבן היה מעריץ מעצבן של הארי שרדף אחריו לכל מקום וצילם אותו (קולין). חשדם של התלמידים גובר לאחר שהארי מציל את אחד התלמידים מנחש על ידי כך שהוא צועק על הנחש להסתלק ועושה זאת מבלי לשים לב בשפת הנחשים. מכיוון שהיכולת לדבר אל נחשים הייתה אחת מתכונותיו הידועות של סלזאר סלית'רין, קיום התכונה בהארי מצביע על קשר בינו ובין סלית'רין. הארי עצמו מוטרד מגילויים אלו ונזכר כי מצנפת המיון רצתה לשים אותו בבית סלית'רין, ורק בעקבות בקשתו של הארי שינתה את דעתה.
הארי ממשיך לחשוד במאלפוי, ורוצה לעשות בדיקה. הרמיוני מכינה שיקוי פולימיצי, ובעזרתו רון הופך לקראב והארי - לגויל, שהיו שני השפוטים של דראקו. (הרמיוני בטעות שמה שערה של חתולה במקום של תלמידה מסלית'רין ולכן לא הצטרפה, כיוון שהפכה לחצי חתולה, התפנתה לבית חולים). הם הולכים בעקבות מאלפוי לחדר המועדון של סלית'רין והארי מגלה שמאלפוי, למרות שהוא טהור בדם, הוא לא היורש. בעוד דראקו ממשיך בסיפוריו, הארי ורון יוצאים מחדר המועדון של סלית'רין, ובעוד הם משנים את צורתם בחזרה להארי ולרון - הם חוזרים לשירותים של מירטל המייללת.

היומן, העכבישים והבסיליסק

יום אחד מוצא הארי בחדר שירותים יומן שמישהו ניסה להיפטר ממנו. היומן, של תלמיד בשם טום רידל שלמד בהוגוורטס לפני חמישים שנה. הארי מתעניין ביומן, שכן אותו טום רידל זכה בפרס על "שירותים מיוחדים" שביצע עבור בית הספר, והארי חושד כי הוא קשור לפתיחת חדר הסודות, חמישים שנים לפני כן. לרוע המזל היומן ריק, אולם הארי מצליח לגלות את סוד קסמו - אם כותבים בו, הוא עונה בחזרה. הארי משוחח עם היומן, שמחזיק בתוכו את זכרונותיו של רידל, ורידל מראה לו את שהתרחש בלילה שבו לדבריו הוא עצר את התלמיד שפתח את חדר הסודות - רידל תפס את האגריד, שהיה אז תלמיד בשנה השלישית, בעוד הוא מטפל בעכביש ענק. הארי מבין כי זוהי הסיבה שבגללה גורש האגריד מבית הספר, אך אינו מבין כיצד ייתכן שהאגריד היה זה אשר גרם לתקיפת התלמידים - לא בעבר, ולא בהווה.
לרוע המזל, לפני שהארי מספיק לשוחח עם האגריד, הרמיוני מותקפת ומתאבנת. כתוצאה מגל התקיפות נלקח האגריד לכלא הקוסמים, (אזקבאן), ואילו אלבוס דמבלדור (מנהל בית הספר) מושעה מתפקידו. הארי ורון יוצאים בעקבות הרמז שהאגריד השאיר להם - לעקוב אחרי העכבישים - ונתקלים ביער האסור בעכביש ענק בשם הרעגוג, אותו העכביש בו טיפל האגריד בשעתו. הרעגוג מספר להארי ורון כי הוא לא המפלצת שבחדר הסודות, אולם מסרב לעזור להם והשניים ניצלים בקושי רב מלהפוך לארוחה הבאה של צאצאיו.
בשעת ביקור אצל מיטתה של הרמיוני במרפאה, הארי ורון מבחינים בדף שהחזיקה בידה בעת שהתאבנה, ובו מתוארת מפלצת הבסיליסק - נחש ענקי בעל תוחלת חיים הנמדדת במאות שנים והמסוגל להרוג במבטו. הארי מבין שזוהי המפלצת שבחדר הסודות, ובגלל יכולתו להבין את שפת הנחשים - היה הוא היחיד ששמע אותה. השניים מצליחים אף להבין מהיכן באה המפלצת - חדר השירותים הנטוש אותו רודפת מירטל המייללת, התלמידה שנהרגה בידי הבסיליסק.

הקרב נגד טום רידל

לפני שהארי ורון מספיקים לבקר בשירותים, ג'יני ויזלי (אחותו של רון), נחטפת ונלקחת לחדר הסודות. המורים רוצים שפרופסור לוקהרט יציל אותה כי בספריו הוא כתב שהוא יכול לעשות הכול, פרופסור לוקהרט מנסה לברוח מיד כשהוא מגיע לחדרו אך הארי ורון תופסים אותו בזמן ומכריחים אותו לבוא עמם. הארי, פרופסור לוקהרט ורון יוצאים להציל אותה ולהביס את המפלצת. בהגיעם לכניסה לחדר הסודות לוקהרט עושה עצמו מתעלף, קם במהירות ולוקח לרון את שרביטו ועושה לו קסם שישכיח ממנו הכל. בגלל שהשרביט של רון שבור הקסם שב אל לוקהרט והוא מאבד את הזיכרון.
בעקבות התמוטטות סלעים הארי מגיע לחדר הסודות לבדו, ושם הוא נתקל שוב ברידל - הפעם כדמות פיזית, ולא רק דפים ביומן. מתברר כי היומן של רידל היה במהלך רוב השנה בידיה של ג'יני, והיא ניהלה איתו התכתבות אינטימית דיה כדי שרידל יוכל להשתלט עליה ולהשתמש בה לפתיחת חדר הסודות ושחרור המפלצת. עם זאת, רידל אומר כי מטרתו האמיתית במהלך החודשים האחרונים הייתה להביא לכך שהארי יגיע לחדר הסודות, ובשל כך הוא גרם לג'יני להעמיד פנים כי נחטפה ולרדת לחדר הסודות בעצמה. לאחר מכן הוא שאב ממנה את החיים כדי להתממש בצורה פיזית בעצמו, וכתוצאה מכך היא על סף המוות. רידל חושף בפני הארי כי הוא כינה את עצמו בבית הספר "לורד וולדמורט" והראה זאת להארי בעזרת זה שכתב בחדר הסודות "טום ואנדרולו רידל" ובעזרת שרביטו של הארי שינה את סדר האותיות ל"אני לורד וולדמורט", ושמכאן בעתיד הוא יהיה זה אשר ינסה להרוג את הארי וייכשל. בשל כך, רידל סקרן לדעת מה גרם להארי לשרוד, וכיון שהארי אינו משתף עמו פעולה, הוא מזמן את המפלצת כדי שתהרוג אותו.
למזלו של הארי, בשל האמון שהוא מביע בדמבלדור, מגיע אליו בדרך קסם עוף החול של דמבלדור יחד עם מצנפת המיון, שמתוכה שולף הארי את חרבו של גודריק גריפנדור. בעזרת עוף החול (שמסוגל לרפא פצעים בדמעותיו ולשאת משקל הכבד פי כמה מגופו) והחרב מצליח הארי להביס את הבסיליסק, אך אחד מניביו הקטלניים של היצור נתקעים בזרועו של הארי והארי כמעט מת, למזלו של הארי פוקס עוף החול מרפא אותו, הוא לוקח את שן הבסיליסק והורס איתה את היומן של רידל. בכך מושמד הזיכרון ה"גשמי" של רידל שיצא מתוך היומן.

סוף הספר

ג'יני ניצלת, האגריד משוחרר ממעצרו, דמבלדור מוחזר לתפקידו, כל מי שאובן נרפא בעזרת שיקוי מיוחד, הארי מצליח לשחרר את דובי משירות משפחת מאלפוי, המבחנים בוטלו והתלמידים חוגגים עד אור הבוקר.